b'\n_START_ARTICLE_\nGardino zoologijos sodas\n_START_SECTION_\nIstorija\n_START_PARAGRAPH_\nGardino zoologijos sodas buvo \xc4\xafsteigtas 1927 m. Adomo Mickevi\xc4\x8diaus gimnazijos biologijos mokytojo Jano Kochanovskio iniciatyva. 1926 m. Kochanovskis kartu su savo mokiniais miesto parke \xc4\xafk\xc5\xabr\xc4\x97 botanikos sod\xc4\x85, kuris 1927 m. \xc4\xafsigijo pirmuosius gyv\xc5\xabnus. Naujajame zoologijos skyriuje buvo 17 r\xc5\xab\xc5\xa1i\xc5\xb3 vietin\xc4\x97s faunos. Po devyni\xc5\xb3 met\xc5\xb3, 1936 m. Gardino zoologijos sode buvo apie 400 eksponat\xc5\xb3, tame skai\xc4\x8diuje leopardas, li\xc5\xabtas, stumbras. Zoologijos sodas buvo i\xc5\xa1laikomas i\xc5\xa1 labdaros, padedant Gamtos myl\xc4\x97toj\xc5\xb3 draugijai ir dalyvaujant miesto magistratui. 1937 m. ruden\xc4\xaf miestas i\xc5\xa1 Drucki\xc5\xb3-Liubecki\xc5\xb3  kunigaik\xc5\xa1\xc4\x8di\xc5\xb3 i\xc5\xa1pirko 0,4 ha \xc5\xbeem\xc4\x97s zoologijos sodui. 1939 m. sujungus Vakar\xc5\xb3 Baltarusij\xc4\x85 ir Baltarusijos SSR, zoologijos sodas per\xc4\x97jo valstyb\xc4\x97s \xc5\xbeinion. Kolekcija toliau augo, pl\xc4\x97t\xc4\x97si ir iki 1941 m. Gardino zoologijos sodas tapo vienu i\xc5\xa1 miesto kult\xc5\xabros, mokslo ir \xc5\xa1vietimo centr\xc5\xb3. _NEWLINE_Antrasis pasaulinis karas beveik sunaikino zoologijos sod\xc4\x85. Vertingiausi gyv\xc5\xabnai buvo i\xc5\xa1ve\xc5\xbeti \xc4\xaf Kenigsbergo zoologijos sod\xc4\x85, kiti \xc5\xbeuvo. Sodo ved\xc4\x97jas Kochanovskis pasiliko okupuotame mieste ir 1942 m. buvo vokie\xc4\x8di\xc5\xb3 su\xc5\xa1audytas. Karo frontui pasitraukus \xc4\xaf Vakarus, 1944 m. gruod\xc5\xbeio 12 d. Gardino vald\xc5\xbeia nusprend\xc4\x97 atkurti vienintel\xc4\xaf \xc5\xa1alies zoologijos sod\xc4\x85. 1945 m. sodas tur\xc4\x97jo 5 eksponatus \xe2\x80\x93 du asilus, du elnius ir vien\xc4\x85 pov\xc4\x85. Zoologijos sodas v\xc4\x97l prad\xc4\x97jo veikti 1946 m. rugs\xc4\x97jo 28 d.\n_START_SECTION_\nRekonstrukcija\n_START_PARAGRAPH_\n2012 m. buvo baigta zoologijos sodo rekonstrukcija, neliko nei vieno seno statinio, viskas buvo atnaujinta. U\xc5\xbebaigtos patalpos tiek \xc5\xa1ilt\xc5\xb3j\xc5\xb3 kra\xc5\xa1t\xc5\xb3, tiek m\xc4\x97gstantiems \xc5\xa1alt\xc4\xaf kanopiniams augintiniams, me\xc5\xa1k\xc5\xb3 buvein\xc4\x97, veterinarijos gydykla, pa\xc5\xa1ar\xc5\xb3 sand\xc4\x97lis, patalpos did\xc5\xbeiosioms kat\xc4\x97ms, vilkams, kupranugariams, voljerai su uolomis kaln\xc5\xb3 avinams ir o\xc5\xbeiams, muflonams, paauk\xc5\xa1tinti voljerai sakalams ir kitiems pl\xc4\x97\xc5\xa1riesiems pauk\xc5\xa1\xc4\x8diams, fazanams, ap\xc5\xa1iltintos buvein\xc4\x97s pauk\xc5\xa1\xc4\x8diams giesmininkams, pap\xc5\xabgoms, terariumas. Buvo statoma buvein\xc4\x97 drambliui, \xc4\xafrengiamas naujas akvariumas.'